Klaus Iohannis va candida pentru funcția de secretar general al NATO
Președintele Klaus Iohannis a anunțat, în cursul zilei de marți, 12 martie, că va intra în cursa pentru funcția de secretar general al Alianței Atlanticului de Nord (NATO).
În cadrul unei declarații de presă a șefului statului, acesta a spus că își asumă candidatura în numele României cu toată responsabilitatea.
Acesta a mai precizat că a luat o astfel de decizie pe baza performanțelor țării și pe baza experienței acumulate în funcția de președinte. Un alt element important care a determinat o asemenea decizie este și înțelegerea provocărilor cu care se confruntă Alianța Atlanticului de Nord (NATO) în acest moment. În acest context, președintele Klaus Iohannis a subliniat situația de la granița cu România.
" (…) am decis să intru în competiţie pentru funcţia de Secretar General al NATO. Îmi asum această candidatură în numele României cu toată responsabilitatea, iar această decizie are la bază performanţa României, experienţa acumulată pe parcursul celor două mandate de Preşedinte al României, înţelegerea profundă a provocărilor cu care se confruntă NATO, Europa, şi în special regiunea noastră, şi angajamentul meu ferm faţă de valorile şi obiectivele fundamentale ale NATO", a anunțat Iohannis.
România este în NATO de 2 decenii
La începutul declarației sale de presă, președintele României a amintit că țara noastră face parte din NATO de două decenii. De altfel, a mai spus că NATO este una dintre cele mai puternice alianțe politico-militare.
Klaus Iohannis a amintit că NATO, de 75 de ani, promovează democrația și libertatea. De altfel, NATO îi apără pe toți membrii.
Nu în ultimul rând, Iohannis a spus despre NATO că a dezvoltat o rețea cuprinzătoare de parteneri.
"În urmă cu 20 de ani, drapelul României a fost arborat pentru prima dată la sediul NATO de la Bruxelles, marcând ultimul pas în aderarea țării noastre la Alianța Nord-Atlantică. Sunt două decenii de când România este membră a celei mai puternice alianțe politico-militare care, de 75 de ani, promovează democrația și libertatea, îi apără eficient pe membrii săi și a dezvoltat o rețea vastă de parteneri, alături de care promovează ordinea internațională bazată pe reguli", spune el.
NATO are o importanță capitală
După ce a precizat care sunt valorile cardinale ale NATO, Iohannis a spus că acestea sunt "busola" care a ghidat România spre o democrație autentică. De altfel, el spune că NATO a oferit Românei cele mai puternice garanții de securitate din întreaga istorie.
"Valorile cardinale ale Alianței, printre care statul de drept, respectarea drepturilor și a libertăților fundamentale, au reprezentat busola care ne-a ghidat spre consolidarea unei democrații autentice. În plus, extrem de important: umbrela NATO ne-a oferit cele mai puternice garanții de securitate din istorie. Nicicând aceste garanții de securitate nu s-au dovedit mai relevante decât astăzi", spune Iohannis.
Șeful statului a relatat că trăim vremuri dificile din cauza problemelor de securitate. Totuși, el a spus că românii se simt protejați datorită apartenenței României la NATO.
Nu în ultimul rând, a mai spus despre Rusia că este o amenințare gravă și de lungă durată nu numai pentru întregul continent, dar și pentru securitatea euroatlantică.
"Trăim în cele mai dificile vremuri din punctul de vedere al securității din ultimele decenii, dar noi, românii, ne simțim protejați tocmai pentru că suntem membri ai Alianței Nord-Atlantice. Este o realitate care în urmă cu câțiva ani părea improbabilă. Rusia se dovedește a fi o amenințare gravă şi de lungă durată pentru continentul nostru, pentru securitatea noastră euroatlantică. În aceste condiții, frontierele NATO capătă o importanță capitală, iar întărirea estic, care include și România, va rămâne o prioritate pe termen lung. În tot acest context complicat, ţara noastră a dovedit că este un pilon de stabilitate și de securitate în regiune", continuă șeful statului.
El a amintit că, la începutul primului mandat, a alocat 2% din PIB pentru Apărare. În prezent, procentajul a crescut la 2,5%. Iohannis a mai spus că România este unul dintre aliații care și-au asumat angajamentul de la început. Președintele României a ținut să precizeze că țara susține Ucraina și că ajută la susținerea puternică a partenerilor NATO.
Ca prioritate majoră de la începutul primului meu mandat ca președinte al României, am inițiat și negociat cu toate partidele parlamentare un pact național, care a prevăzut alocarea a 2% din PIB pentru Apărare, iar acum am ajuns la alocarea a 2,5% din PIB, ceea ce înseamnă resurse semnificative pentru dezvoltarea capacităților și a capabilităților noastre militare.
"Suntem printre aliații care au înțeles și și-au asumat de la început acest angajament. România a contribuit și contribuie la misiunile și operațiile NATO. Avem o prezență militară semnificativă în Balcanii de Vest. Ne interesează în cel mai înalt grad și contribuim în mod direct la securitatea Mării Negre. Susținem necondiționat Ucraina și contribuim consistent la susținerea puternică a partenerilor Alianței, în special a celor mai vulnerabili", continuă acesta.
Strategii și măsuri pentru modernizarea Armatei Române
Klaus Iohannis a mai spus că au fost adoptate strategii și măsuri pentru modernizarea Armatei Române, ceea ce s-a întâmplat în același timp cu modernizarea armatelor aliaților.
Acesta a adus în discuție și vecinătatea cu Rusia, despre care spune că este complicată. El arată că România a fost mereu conștientă de riscurile și amenințările care decurg din această situație.
"Totodată, în cadrul Consiliului Suprem de Apărare a Țării, am adoptat strategii și măsuri pentru ca Armata României să se modernizeze complet și în același ritm cu aliații noștri. Avem o vecinătate complicată cu Rusia. Am fost tot timpul conștienți de riscurile și amenințările care decurg din această situație și ne-am pregătit temeinic pentru a le asigura cetățenilor noștri securitatea deplină", arată Iohannis.
Iohannis a mai spus că țara noastră nu s-ar fi putut dezvolta economic dacă nu ar fi existat aceste garanții în ceea ce privește securitatea națională.
Președintele mai spune că aceste garanții sunt legate de modernizarea militară a României și de apartenența la NATO.
"România nu s-ar fi putut dezvolta economic, nu ar fi atras capital și investitori care să contribuie la creșterea nivelului de trai dacă nu ar fi existat garanții solide privind securitatea națională. Iar aceste garanții sunt direct legate de modernizarea militară a țării noastre, dar și de apartenența noastră la Alianța Nord-Atlantică", continuă acesta.
România și-a câștigat locul în NATO și UE
În declarația de presă de marți, Iohannis a mai spus că România este un membru respectat în NATO și în UE. Acest statut a fost câștigat dând dovadă de implicare, de predictibilitate strategică în ceea ce privește politica noastră externă și de securitate, de stabilitate, de profesionalism și de respect nemijlocit față de valorile fundamentale ale UE și NATO.
"În prezent, România este un membru respectat în NATO, la fel ca și în Uniunea Europeană. Este un statut pe care ni l-am câștigat de-a lungul ultimilor ani, dând dovadă de implicare, de predictibilitate strategică în ceea ce privește politica noastră externă și de securitate, de stabilitate, de profesionalism și de respect nemijlocit față de valorile fundamentale pe care sunt clădite Alianța Nord-Atlantică și Uniunea Europeană.
Mai mult, am acționat constant pentru a apropia cât mai mult cele două maluri ale Atlanticului. Pentru că, da, pentru noi, relația transatlantică este esențială. Ne aflăm într-un context de securitate în care cred că este momentul ca țara noastră să-și asume o și mai mare responsabilitate în cadrul structurilor de conducere euroatlantice", continuă el.
Iohannis a mai spus că România are o înţelegere profundă, inclusiv din perspectiva provocărilor istorice cu care s-a confruntat regiunea. De asemenea, el a mai spus că NATO are nevoie de o reînnoire a perspectivei asupra misiunii sale.
"Este o aspirație legitimă a unui stat care a cunoscut în ultimele două decenii transformări radicale și care ar putea contribui cu această experiență la conturarea unei noi viziuni asupra modului în care putem răspunde rapid și eficient unei game variate și complexe de provocări și amenințări. Avem o înţelegere profundă, inclusiv din perspectiva provocărilor istorice cu care s-a confruntat regiunea noastră, asupra actualei situaţii de securitate, situaţie dezechilibrată de războiul declanşat de Rusia împotriva Ucrainei.
Totodată, cred că NATO are nevoie la rândul său de o reînnoire a perspectivei asupra misiunii sale. Europa de Est are o contribuţie valoroasă în discuţiile şi deciziile adoptate în cadrul NATO. Cu o reprezentare echilibrată, puternică şi influentă din această regiune, Alianţa va putea lua cele mai bune decizii, care să răspundă nevoilor și preocupărilor tuturor statelor membre", a precizat Klaus Iohannis.